O‘zbekistonda import qilinadigan zaruriy oziq-ovqatlar “birinchi qo‘l” tamoyili asosida o‘rtakashlarsiz bozorga chiqarilmoqda

O‘zbekistonda import hisobiga aholi uchun yetkaziladigan zaruriy oziq-ovqatlar “birinchi qo‘l” tamoyili asosida o‘rtakashlarsiz bozorga chiqarilmoqda. Bu haqda Iqtisodiy jinoyatlarga qarshi kurashish departamenti boshlig‘i Dilshod Rahimov ma’lum qildi.

Rahimovning so‘zlariga ko‘ra, mahsulotlar arzon va taklif yuqori bo‘lgan hududdan narx oshgan hududlarga intervensiya qilish, ya’ni mahsulot miqdorini oshirish choralari ko‘rilmoqda.
Surxondaryo viloyatidan respublika hududlariga qariyb 6 ming tonna ertaki kartoshka va 28 ming tonna yangi piyoz ichki ishlar organlari xodimlari bilan hamkorlikda bozorlarga yetkazib berilishi ta’minlangan.
Hozirgi vaqtda birgina Samarqand va Toshkent viloyatlarida ertaki kartoshka yalpi hosilga kirgan bo‘lib, joriy oyning o‘zida 475 ming tonna hosil ichki bozorga kirib kelishi kutilmoqda. Bu esa aholi ehtiyojini qoplashga yetadi hamda kartoshka narxidagi tebranishlarni bartaraf etish imkonini beradi.
“Qishloq xo‘jaligi mahsulotlarini hududlar kesimida manzilli yetkazib berish tadbirlari davom ettirilmoqda hamda bu jarayon doimiy nazoratga olingan”, — deydi departament boshlig‘i.
Shuningdek, Rahimovga ko‘ra, ayrim oziq-ovqat tovarlari import hisobidan qondirilishini inobatga olgan holda, yirik importyorlar tomonidan mahsulotlarning mamlakatga keltirilishi ham qat’iy nazoratga olingan.
Ta’kidlanishicha, imtiyozli foiz stavkalari bilan taqdim etilgan kreditlar asosida kartoshka, o‘simlik yog‘i, un va shakar xomashyosi sotib olinishi hamda O‘zbekistonga olib kirilishi ustidan qat’iy nazorat o‘rnatilgan.
Ajratilgan kreditlar hisobiga jami 60 ming tonna kartoshka, 3 ming tonna go‘sht, 1,7 ming tonna o‘simlik yog‘i, ming tonna un, 12,7 ming tonna shakar keltirilgan.
“Ushbu mahsulotlar ‘birinchi qo‘l’ tamoyili asosida o‘rtakashlarsiz dehqon bozorlarida sotilishi ta’minlanmoqda”, — deya qayd etadi Rahimov.
Avvalroq O‘zbekistonda birja savdolarida unning sotilishi bo‘yicha qanday vaqtinchalik tartiblar o‘rnatilgani ma’lum qilingandi.
 Qulupnay 65 minggacha arzonlashdi, limon 14 minggacha qimmatlashdi. May oyida oziq-ovqat mahsulotlari narxi qanday bo‘ldi?